En 51-årig mand er kommet alvorligt til skade, efter han søndag eftermiddag kørte ind i et rådyr, da han cyklede på sin mountainbike på Fanø.

Meldingen om ulykken kom klokken 17.17, oplyser vagtchef ved Syd- og Sønderjyllands Politi, Nikolaj Hølmkjær.

- Geviret har ramt lungen, så han er kommet alvorligt til skade, siger vagtchefen.

Ulykken skete på Landevejen ved Sønderho. En person ringede efter hjælp, og manden blev fløjet til Odense Universitetshospital med en perforeret lunge.

Manden er ikke umiddelbart i livsfare.